google/wiki40b huggingface dataset:
Helena Barancová

Životopis

Narodila sa v obci Lenartov v okrese Bardejov. Je absolventkou Právnickej fakulty Univerzity Komenského v Bratislave. Tu po ukončení štúdia začala aj pôsobiť, no vzhľadom na to, že nebola členkou Komunistickej strany, bol jej profesný rast obmedzený a svoju činnosť na vysokej škole musela prerušiť. V roku 1991 sa stala vedúcou Katedry pracovného práva a práva sociálneho zabezpečenia na Právnickej fakulte Univerzity Komenského. Na tomto poste zotrvala do roku 1999. V roku 1991 habilitovala na docentku v odbore pracovné právo. V rovnakom odbore získala v roku 1995 najvyššiu vedeckú hodnosť doktor vied (DrSc.). Prezident Michal Kováč ju v júni 1997 vymenoval za profesorku. Celkovo pôsobila na Právnickej fakulte Univerzity Komenského skoro 25 rokov. Na konci 90. rokov 20. storočia sa spolupodieľala na založení Právnickej fakulty Trnavskej univerzity. Tu sa stala garantom študijného odboru pracovné právo a vedúcou Katedry pracovného práva a práva sociálneho zabezpečenia. Následne sa v roku 2004 stala prodekankou a 1. februára 2007 dekankou na Právnickej fakulte v Trnave. V priebehu roka 2010 ju na tomto poste na približne rok a pol vystriedal profesor Marek Šmid. V novembri 2011 sa stala znova dekankou na rovnakej fakulte. V tejto funkcii zotrvala do konca októbra 2015. Na fakulte stále pôsobí, naďalej ako vedúca Katedry pracovného práva a práva sociálneho zabezpečenia a súčasne ako členka vedeckej rady fakulty.
Podieľala sa na založení Slovenskej Spoločnosti pre pracovné právo a právo sociálneho zabezpečenia. V minulosti bola tiež členkou Akreditačnej komisie pre vysoké školy. Ministerstvu práce, sociálnych vecí a rodiny radí pri nových legislatívnych zámeroch, pričom patrí tiež k členom tzv. Kolégia ministra práce. Nikdy však nebola členkou žiadnej politickej strany. Je tiež členkou Rekodifikačnej komisie Ministerstva spravodlivosti, ktorá sa zaoberá prípravou nového Občianskeho zákonníka. Taktiež je členkou správnej rady Nadácie Štefana Lubyho.
Puerta de Europa

Puerta de Europa alebo Torres KIO sú administratívne výškové budovy - dvojičky v Madride.
Boli navrhnuté americkými architektmi Philipom Johnsonom a Johnom Bugreem, a vybudované spoločnosťou Fomento de Construcciones y Contratas na objednávku z roku 1996 spoločnosti Kuwait Investment Office (odtiaľ jej pôvodné meno "Torres KIO" alebo "KIO Towers"). Každá z budov je vysoká 115 m s náklonom 15°. Veže sú umiestnené v blízkosti železničnej stanice Chamartín na strane autobusovej stanice Plaza Castilla, severne od Paseo de la Castellana a v blízkosti Cuatro Torres Business Area.
Po finančných problémoch bol investor KIO nútený budovy predať. Ich novými vlastníkmi sú banka Caja Madrid a realitná spoločnosť Realia Bussines, S.A. (vlastnená bankou Caja Madrid).
Štefan Hundža

Životopis

Po absolvovaní Ľudovej školy umenia – odbor husle sa stal spevákom a basgitaristom viacerých amatérskych hudobných skupín. Od roku 1990 do 2009 bol súčasťou rožňavskej rockovej kapely Sexit. Potom zo skupiny odišiel, aby sa venoval sólovej dráhe. Od roku 1994 je členom operného zboru Štátneho divadla Košice. Od roku 1997 hrá a spieva v najúspešnejších muzikáloch v Česko-Slovensku ako napr. Dracula, Traja mušketieri, Oliver Twist, František z Assisi, Mária Antoinetta a Matúš Čák Trenčiansky. Momentálne účinkuje v muzikáli Sherlock Holmes v Divadle Jonáša Záborského v Prešove. Od roku 2008 do 2010 bol učiteľom spevu na súkromnej muzikálovej škole na Miškoveckej 20 v Košiciach. Od roku 2008 hrá s Tomim Furmaníkom v akustickej formácii HuFu. Koncertne spolupracuje aj naďalej s hudobnou skupinou Sexit.
Brusvily

Poloha

Obec má rozlohu 11,83 km². Najvyšší bod je položený 120 m n. m. a najnižší bod 40 m n. m.

Obyvateľstvo

Počet obyvateľov obce je 1 037 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Skywarn Europe

Skywarn Europe je európska nekomerčná experimentálna sieť dobrovoľných pozorovateľov počasia s cieľom informovať obyvateľstvo o extrémnych poveternostných udalostiach. Je vytvorená podľa vzoru už dávnejšie etablovaného systému Skywarn z USA.

Skywarn CzechoSlovak

Skywarn CzechoSlovak je česká a slovenská časť projektu. 23.7.2009 bol pri príležitosti silných búrok  predpovedací systém rozčlenený na okresy. Mapky boli taktiež rozdelené podľa rizika výskytu búrok a podľa pravdepodobnosti výskytu. Prvým veľkým úspechom Skywarnu CzechoSlovak bola predpoveď veternej búrky Kyrill v noci z 18. na 19.1.2007.
Predseda dočasnej vlády Írskeho slobodného štátu

Predseda dočasnej vlády Írskeho slobodného štátu (angl. Chairman of the Provisional Government of the Irish Free State) bola prechodná funkcia založená v januári 1922 trvajúca až do vytvorenia Írskeho slobodného štátu v decembri 1922.
V decembri 1921 prešla britsko-írska zmluva v Dáil Éireanne. Britská vláda tiež schválila vytvorenie poslaneckej snemovne Južného Írska a uznala ju ako legálnu vládu. Predsedom dočasnej vlády sa stal Michael Collins (t.j. predseda vlády) a zároveň aj zostal ministrom financii pod správou Arthura Griffitha. Po smrti Michaela Collinsa a Arthura Girffitha sa predsedom dočasnej vlády a prezidentom Dáil Éireannu stal William T. Cosgrave. Ale rozdiel medzi týmito dvoma funkciami zostal irelevantný a nejasný až do vytvorenia Írskeho slobodného štátu v decembri 1922.
Teuillac

Poloha

Obec má rozlohu 7,15 km². Najvyšší bod je položený 86 m n. m. a najnižší bod 22 m n. m.

Obyvateľstvo

Počet obyvateľov obce je 730 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Hra (zábava)

Hra je samoúčelná ľudská činnosť slúžiaca na zábavu odohrávajúca sa obyčajne v imaginárnej dimenzii (angl. play) resp. konkrétny druh takejto činnosti (angl. game).
Je jednou zo základných ľudských činností popri učení a práci. V ontogenéze človeka je hra prvou z nich. S hrami sa stretávame aj u zvierat. Hra prináša jej účastníkovi uspokojenie a radosť, v prípade prehry prirodzene aj negatívne emócie. Hry najmä v detstve sú okrem toho školou, v ktorej sa dieťa mimovoľne učí. Hra je na prvý pohľad bezúčelová činnosť, ktorá spoločnosti navonok nič neprináša.

Hry z filozofického hľadiska

Podľa Finka hra sa prijíma ako životný impulz svojbytnej hodnoty a vlastného rádu, aj sa tak pestuje, chápe sa ako liek proti civilizačným škodám novodobej technokracie, vychvaľuje sa ako omladzujúca a život obnovujúca sila – a zároveň ako možnosť ponoriť sa znovu do ranej sviežej pôvodnosti a plastickej tvorby.

Kategorizácia hier

Hry možno kategorizovať z fyzického a psychického hľadiska.
Studia Academica Slovaca

Studia Academica Slovaca - centrum pre slovenčinu ako cudzí jazyk, je špecializované pracovisko Filozofickej fakulty Univerzity Komenského. Jednou z činností centra je organizácia Letnej školy slovenského jazyka a kultúry SAS pre cudzincov.
Dětanský chlum

Popis

Náhorná plošina a južný svah Chlumu (kóta 517 m) nad obcou Dětaň, južne od Nepomyšli. Verejnosti je prístup do rezervácie povolený po ceste. Nie je tu dovolené ničiť, poškodzovať alebo meniť stav chráneného územia.

Fauna

Táto rezervácia na lesnej pôde je zaujímavá tiež výskytom mnohých lesných druhov teplomilných živočíchov. Žije tu množstvo druhov chrobákov bystrušiek, tesárikov, nosáčikov. Z ďalších živočíchov sú tu bežní napríklad pavúky, ploštice a kobylky. Z plazov tu bol zistený výskyt jašterice obyčajnej.

Flóra

Rastie tu kvetena typická pre tunajšie pôdy. Hlavné dreviny sú dub zimný, dub žltkastý a dub mnohoplodý. Z bylín prvosienka jarná, nátržník biely, pečeňovník trojlaločný, hrachor jarný, pľúcnik úzkolistý a niekoľko druhov kavyľa, jagavka konáristá, ľalia zlatohlavá , náprstník veľkokvetý, jasenec biely, skalník obyčajný a poniklec lúčny.
Apeninský polostrov

Apeninský polostrov (po taliansky Penisola di Appennino) je polostrov na juhu Európy medzi Tyrrhenským morom, Jadranským morom a Iónskym morom. Je dlhý 1 100 km, široký 130 až 300 km široký; jeho rozloha je asi 149 000 km².
Jeho osou sú Apeniny. Zvyšok polostrova tvoria nížiny na pobreží a jedna – Pádska nížina – vo vnútrozemí. Na juhu sa polostrov rozdeľuje na Salentinský polostrov, Kalábrijský polostrov a Garganský polostrov. Pobrežie je slabo členité.
Na polostrove leží väčšina Talianska, ďalej Vatikán a San Maríno. V minulosti tu ležalo jadro Rímskej ríše.
Burtoncourt

Poloha

Obec má rozlohu 5,11 km². Najvyšší bod je položený 343 m n. m. a najnižší bod 219 m n. m.

Obyvateľstvo

Počet obyvateľov obce je 207 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Jean-Paul-Preis

Jean-Paul-Preis (doslova cena Jeana Paula) je nemecká literárna cena udeľovaná každé dva roky štátom Bavorsko. Od roku 2002 alternuje s Karl-Vossler-Preis. Cena nesúca meno Jeana Paula je dotovaná čiastkou 15 000 eur. Je udeľovaná nemeckým spisovateľom za celkové dielo.
Mazières-en-Mauges

Poloha

Obec má rozlohu 8,9 km². Najvyšší bod je položený 163 m n. m. a najnižší bod 88 m n. m.

Obyvateľstvo

Počet obyvateľov obce je 1 018 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Proso siate

História prosa

Proso patrí popri pšenici a jačmeni k najstarším kultúrnym plodinám. Jeho pravlasťou je Čína, východná Ázia a India. Kúsky prosa boli nájdené na rôznych miestach Európy v stavbách pochádzajúcich z doby kamennej. Pravdepodobne asi do raného novoveku bolo v ľudskej strave hlavnou obilninou. Postupne ho vytláčali pšenica, raž, neskôr ryža a kukurica a svoj vplyv má aj rozšírenie zemiakov. Ešte dnes býva starodávnym zvykom podávať prosnú kašu ako posledné jedlo na svadobnej hostine na moravských svadbách, aby mali novomanželia vždy dosť peňazí. Proso bolo jednou z hlavných obilnín Slovanov, ktorí ho konzumovali v podobe výživných kaší, placiek a polievok. Germánske národy poznali proso od Slovanov. Svedčia o tom niektoré zvyky v Nemecku (v pôvodných oblastiach Slovanov), kde sa pri krste podával prosný chlieb.

Zloženie prosa

Najviac konzumovaný produkt vyrobený z prosa je pšeno. Získava sa odstránením plevy zo zrna prosa. Pšeno má optimálne výživné vlastnosti, je veľmi chutné a ľahko stráviteľné. Obsahové látky majú priaznivý pomer bielkovín (12 %), tukov (4 %) a sacharidov (68 %). Tento pomer sa približuje k odporúčanému pomeru živín. Dôležitá je neprítomnosť lepku, preto sa odporúča pri bezlepkovej diéte. Obsah tuku je vyšší ako u ostatných obilnín, najviac tuku sa nachádza v klíčku. Pšeno je významným zdrojom vitamínov skupiny B a železa. Svojou nutričnou hodnotou sa pšeno vyrovná ovseným vločkám.
Mons-en-Pévèle

Poloha

Obec má rozlohu 12,37 km². Najvyšší bod je položený 107 m n. m. a najnižší bod 32 m n. m.

Obyvateľstvo

Počet obyvateľov obce je 2 145 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Winona Ryder

Životopis

Narodila sa 29. októbra 1971 v meste Winona (po ktorom dostala aj meno) v štáte Minnesota v Spojených štátoch. Jej rodičia boli politickými aktivistami a zástupcami hnutia hippies a život si osladzovali neustálym užívaním mäkkých drôg.
Jej herecký talent objavili až na škole American Conservatory Theater v San Franciscu. Po celú dobu sa usilovne snažila stvárniť hlavné postavy, ale márne. Neskôr sa však jej videonahrávka dostala do väčších okruhov a dostala svoju prvú väčšiu úlohu vo filme Lucas, z roku 1986. Síce film nebol dobre hodnotený, ale Winonin herecký talent bol neprehliadnuteľný a otvoril jej brány do sveta filmu.
Svoje meno si pre filmový priemysel zmení z Laura Horowitz na Winona Ryder - podľa jej obľúbeného speváka Mitcha Rydera.
Jej prvý filmový úspech prišiel v roku 1988 v čiernej komédií Beetlejuice, kde stvárnila postavu samovražednej študentky Lydie Deetzovej. Po veľa vystúpeniach vo filmoch a televíznych reláciách prišla rola v kultovom filme Heathers z roku 1989.
S režisérom Timom Burtonom spolupracovala aj na jeho nasledujúcom projekte Strihoruký Edward (1990), kde sa pre zmenu stala bielou princeznou, do ktorej sa zamiluje temný muž v podaní Johnnyho Deppa.
Winona mala možnosť si zahrať aj v tretej časti legendárneho Krstného otca no ale musela odmietnuť kvôli osobným problémom s Johnnym Deppom, s ktorým sa zblížila počas natáčania Strihorukého Edwarda.
Veľký úspech u kritikov zaznamenala vo filme Vek nevinnosti (1993; podľa románu Edith Whartonovej), za ktorý bola nominovaná na cenu BAFTA či Oscara. Ocenenie získala až na udeľovaní cien Zlatý glóbus.
Na cenu Oscara bola nominovaná aj o rok vo filme Malé ženy z roku 1994.
V roku 1997 sa objavila vo filme Votrelec: Vzkriesenie, o rok ju Woody Allen obsadil do filmu Celebrity po boku hercov ako Leonardo DiCaprio, Charlize Theron, Hank Azaria či Ian Somerhalder.
V roku 1999 sa na jednom pľaci stretla s dcérou Jona Voighta, Angelinou Joliovou v dráme Narušenie v ktorej sa objavili aj herci ako Whoopi Goldberg, Brittany Murphyová či Jared Leto. Film dosiahol úspech bol dokonca aj nominovaný na Oscara.
Na začiatku nového storočia získala na chodníku slávy svoju vlastnú hviezdu a objavila sa vo filmoch ako Zoolander, Pán Deeds,Darwinove ceny či Súkromné životy Pippi Lee.
V roku 2009 si strihla roličku vo filme Star Trek o rok si menšiu rolu zahrala aj v dráme Čierna labuť po boku Natalie Portmanovej a Mily Kunis.
V poslednej dobe sa Winona skôr venuje televíznym seriálom, ako príklad Stranger Things.
Anna Amalie Abertová

Životopis

Narodila sa ako dcéra nemeckého hudobného historika Hermanna Aberta. Študovala u Hansa Joachima Mosera a u Friedricha Bluma na Universität Kiel. Tiež tu v období 1943 až 1971 vyučovala.
Heinrich Schütz, Claudio Monteverdi, Christoph Willibald Gluck a Richard Strauss boli témami jej vedeckej práce.
Nomenklatúra IUPAC pre organickú chémiu

Nomenklatúra IUPAC pre organickú chémiu je systematická metóda pomenovania organických zlúčenín, ktorá je odporúčaná Medzinárodným zväzom pre čistú a aplikovanú chémiu (IUPAC). Ideálne by každá zlúčenina mala dostať názov, z ktorého sa dá odvodiť jednoznačným spôsobom jej štrukturálny vzorec. Podobne existuje aj Nomenklatúra IUPAC pre anorganickú chémiu.
V bežnej komunikácii však nie sú kvôli šetreniu miesta vždy používané oficiálne odporúčania IUPAC, okrem prípadov keď je potrebné udať stručnú definíciu zlúčeniny alebo ak je IUPAC názov jednoduchší (napr. etanol vs. etylalkohol). V ostatných prípadoch sa môže použiť triviálny názov, často odvodený od zdroja, z ktorého sa zlúčenina izolovala.
Bory (Bratislava)

Charakteristika

Na rozlohe približne 220 hektárov má vzniknúť ucelený multifunkčný komplex pozostávajúci z troch častí – komerčnej zóny Bory Stores, obchodno-zábavného centra Bory Mall a obytnej zóny Bory Home vrátane občianskej vybavenosti. Celková plánovaná výška investície do prípravy územia je 300 miliónov eur. Projekt počíta s vybudovaním dopravného prestupného uzla železnica – autobus – električka, teda s prebudovaním prestupnej stanice mimobratislavskej autobusovej a železničnej dopravy na systém mestskej hromadnej dopravy. Rovnako investor počíta s mimoúrovňovou križovatkou s predĺžením Saratovskej ulice. 27. októbra 2010 prvú prevádzku v objekte Bory Stores otvoril veľkoobchod METRO Cash & Carry Slovakia. Ďalšou firmou ktorá postavila nový obchodný dom v Bory je Hobby market Hornbach, jeho otvorenie je naplánované na jar 2013.
Matysová

Dejiny

Vznik Matysovej sa datuje okolo roku 1400, ale tento údaj je značne zahmlený. Matysovú založil šoltýs Matis, ktorý sa tu usadil so svojou rodinou za čias Žigmunda, potom bola dlho majetkom Plavečského panstva.
V osemnástom storočí ju zdevastovala morová epidémia a predtým na určité obdobie aj zanikla. Najviac obyvateľov zaznamenala koncom 19. a začiatkom minulého storočia, ale po druhej svetovej vojne sa začalo pomalé no isté vyľudňovanie. Studené údolie Matysovského chotára nikdy neposkytovalo jeho obyvateľom dostatok obživy. Matysovčania nachádzali nový domov hlavne v Amerike na Ukrajine a v mestách celého Česko-Slovenska.

Okolie

Dominantou matysovskej prírody je vrch Marmon (Marman), ktorý v sebe skrýva ojedinelú červenú horninu. V jeho blízkosti sa nachádza pamätná tabuľa a miesto tragickej udalosti z druhej svetovej vojny. Pád ruského ťažkého bombardéra spomínajú miestni, samozrejme tí skôr narodení, ešte aj dnes. K matysovskej histórii patrí aj drevená cerkev sv. Michala z polovice 18. storočia, ktorá sa nachádza v skanzene hradu Stará Ľubovňa, kde bola v roku 1975 z Matysovej presťahovaná.
Bussières (Puy-de-Dôme)

Poloha

Obec má rozlohu 13,84 km². Najvyšší bod je položený 754 m n. m. a najnižší bod 469 m n. m.

Obyvateľstvo

Počet obyvateľov obce je 107 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Kaštela

Kaštela (plurál slova kaštel, tal. Castelli) je mesto v strednej Dalmácii v Chorvátsku severozápadne od Splitu, západne od Solinu a východne od Trogiru, v Splitsko-dalmatínskej župe. Má 34 103 obyvateľov (2001).
Pozostáva zo 7 tzv. kastelov: Kaštel Gomilica (4 075 obyv.), Kaštel Kambelovac (4 505), Kaštel Lukšić (4 880), Kaštel Novi (5 309), Kaštel Stari (6 448), Kaštel Sućurac (6 236), Kaštel Štafilić (2 650).
STS-41-C

Štart

Odpočítavanie sa začalo 2. apríla a prebehlo bez problémov. Problém sa vyskytol so štartovacím oknom v deň štartu 6. apríla. To trvalo len 3 minúty a samotný štart o 13:58 UTC prebehol bez komplikácií. Hlavné motory SSME bol vypojené vo výške 105 km. Dvoma manévrami OMS sa Challenger dostal na obežnú dráhu 213 x 467 km, ktorú posádka upravila na kruhovú vo výške 463 km.

Priebeh letu

Úlohou prvého dňa bolo vypustenie družice LDEF (Long Duration Exposure Facility). Bol to 15 metrov dlhý hranol s priemerom 4,2 metra a hmotnosťou 9 600 kg. V tejto družici bolo 57 experimentov z 9 krajín vrátane 3 armádnych pokusov. Vypustenie prebehlo 7. apríla, vykonal ho Terry Hart pomocou manipulátora RMS.
Úlohou druhého dňa bolo zachytenie družice SMM, ktorá kvôli chybám gyroskopov strácala možnosť orientácie. Challenger sa štyrmi manévrami dostal do blízkosti 60 metrov od družice. O 13:25 UTC astronauti Nelson a van Hoften vystúpili do nákladového priestoru. Ale ani po troch pokusoch sa im družicu nepodarilo zachytiť, iba sa zrýchlila jej rotácia. Raketoplán sa teda priblížil na 12 metrov a posádka sa pokúšala zachytiť satelit manipulátorom RMS, ale všetky štyri pokusy dopadli bezvýsledne. Vedcom v Johnson Space Center sa podarilo rotáciu družice takmer zastaviť. Počas 10 apríla sa raketoplán znova priblížil k družici a Hart ju manipulátorom RMS úspešne zachytil a zakotvil v nákladovom priestore. 11. apríla Nelson a van Hoften znova vystúpili do otvoreného priestoru a vykonali výmenu gyroskopov. Okrem nich tiež vymenili tienidlo a niektorú elektroniku. Na konci výstupu ešte 50 minút testovali pilotáž jednotiek MMU v nákladovom priestore. Výstup skončil po 7 hodinách 19 minútach, družica SMM bola ešte 24 hodín testovaná, vypustená bola 12. apríla o 09:30 UTC.

Pristátie

Počas 13.apríla sa Challenger pripravoval na pristátie na Kennedy Space Center. Avšak len 10 minút pred brzdovým zážihom motorov OMS sa zistilo, že ku KSC mieri fronta mračien a tak pristátie bolo odvolané a premiestnené na Edwards AFB. K štvorminútovému zážihu OMS došlo nad Indickým oceánom. Bezproblémové pristátie prebehlo na dráhe 17 základne Edwards o 13:28 UTC.
Róbert Csontos

Životopis

Narodil v roku 1972 v Komárne. Vyrastal v mestečku Kolárovo. Zmaturoval na gymnáziu v Komárne s vyučovacím jazykom maďarským. Počas štúdia na strednej škole si zahral hlavnú rolu vo filme Pétra Timára s názvom Mielőtt befejezi röptét a denevér.
Po maturite ihneď získal angažmán v Jókaiho divadle v Komárne, kde bol členom dve divadelné sezóny počas éry riaditeľa Sándora Bekeho. Po dvoch sezónach sa rozhodol študovať v Budapešti, kde v roku 1997 úspešne ukončil medzinárodnú hereckú akadémiu Hangár, odbor činoherectvo. Za svojich najvýznamnejších profesorov/majstrov považuje Annu Kiss – dramatičku, Judit Nyilassy - režisérku, Katalin Ladik - herečku, a režiséra Lászla Salamona Subu.
Po ukončení hereckej akadémie založil so svojimi spolužiakmi vlastný divadelný súbor s názvom Napszinhaz, ktorého hry boli uvádzané vo viacerých Budapeštianskych divadlách (Thália Színház, Merlin Színház, Millenáris Teátrum, Budapesti Bábszínház, Pinceszínház). Popri hereckej a režisérskej práci sa venoval vedeniu workshopov pre hercov na viacerých medzinárodných divadelných festivaloch. V roku 2003 bol moderátorom kultúrneho/divadelného programu rádia Radio Cafe 98.6.
V roku 2008 v Bratislave založil divadlo Meteorit, v ktorom režíroval viacero inscenácií, často aj s medzinárodným hereckým obsadením.
Križiak dvojfarebný

Opis

Hlavu a hruď má svetlohnedú a uprostred s tmavým prúžkom. Na spodnej časti zadočku je jasne viditeľný žilkovaný vzor, ktorý sa podobá na mramor. Dospelá samica dorastá až do 14 mm.

Spôsob života

Pevnú a hustú sieť si stavia asi 120 cm nad zemou. Klasy trávy alebo spletené listy sú často prepojené so signálnym vláknom siete. V prírode sa mláďatá vyskytujú hojne na jar, zato dospelé jedince od augusta do októbra. Živí sa predovšetkým muchami a motýľmi.

Rozmnožovanie

Samec upradie k sieti samice svoje vlastné vlákno. Brnkaním naň samici hovorí, že nie je korisť, ale partner. Pri troche šťastia samica vybehne samcovi naproti a nastaví k nemu pohlavný otvor. Samec dychtivo pribehne a dotkne sa bulbami naplnenými spermiami pohlavného otvoru samice. V tom okamihu samica uchytí samca silnými nohami, obalí ho pavučinami, usmrtí jedom z klepietok a zožerie. Niekoľko týždňov po parení samica žije normálnym spôsobom. Zadoček sa medzitým silne zväčší. V októbri samica nakladie vajíčka do pavučinového kokónu a uhynie. Vajíčka prezimujú.
Saint-Sauveur-sur-École

Poloha

Obec má rozlohu 7,32 km². Najvyšší bod je položený 83 m n. m. a najnižší bod 42 m n. m.

Obyvateľstvo

Počet obyvateľov obce je 1 095 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Čierny Váh (osada)

Čierny Váh je miestna časť obce Kráľova Lehota v okrese Liptovský Mikuláš.
Osada leží na sútoku Čierneho Váhu s Ipolticou, nad vtokom Čierneho Váhu do rovnomennej priehrady v Čiernovážskej doline, v nadmorskej výške 741 m n. m., 11km východne od Kráľovej Lehoty v katastrálnom území obce Východná. Na severe ju obklopujú Kozie chrbty, na juhu Nízke Tatry.

História

Na mieste osady bola v roku 1764 zriadená prvá horáreň v Nízkych Tatrách. Osada vznikla na prelome 18. a 19. storočia a pôvodne sa volala Hošková. Patrili k nej aj samoty Benkovo, Dikula, Medvedzia a Ráztoky. Lesnícka osada sa prvýkrát spomína v roku 1808. Najväčší počet obyvateľov mala k roku 1970 – 136. V tom čase sa tu nachádzala aj škola, obchod a krčma s kolkárňou. Nachádza sa na ceste, ktorá sleduje tok Čierneho Váhu z Kráľovej Lehoty do Šuňavy a Liptovskej Tepličky, ktorou je však prejazd zakázaný. 
Od roku 1914 sem viedla Považská lesná železnica medzi Liptovským Hrádkom do Liptovskou Tepličkou, ktorá mala v osade zastávku a od hlavnej trate sa oddeľovala vedľajšia trať do doliny Ipoltica. Trať bola v 70-tych rokoch zrušená, zachovala sa drevená budova železničnej staničky.
V roku 1944 prebiehali v okolí ťažké boje medzi partizánmi a nemeckou armádou. Stojí tu pomník padlým partizánom.

Pamiatky

V osade sa nachádza klasicistický kostol Najsvätejšej Trojice, ktorý nechalo postaviť v roku 1803 hrádocké komorské panstvo pre tunajší lesnícky personál. V interiéri kostola sa zachovali pôvodné drevené lavice a časť tehlovej dlažby. Vedľa chrámu stojí drevená zvonica s hodinami. Nachádza sa tu aj malý cintorín s liatinovými krížmi z 19. storočia. Je na ňom pochovaný aj Anton Sokol (1903 – 1973), dekan Lesníckej fakulty Vysokej školy lesníckej a drevárskej vo Zvolene. Celý komplex bol v roku 1990 vyhlásený za kultúrnu pamiatku.

Turistické trasy

Osadou prechádza modro-značkovaná turistická trasa, ktorá vychádza od železničnej stanice Východná, pokračuje cez sedlo Muránsko (1 080 m n. m.), osadu Muránska a ďalej údolím Ipoltice do sedla Priehybka (1 555 m n. m.) v hlavnom hrebeni Nízkych Tatier.